Mistä on kyse? Viro kiristi alkoholiverotustaan tänä vuonna. Heinäkuussa olutveroa nostettiin maassa 65 prosentilla.

Virolla on alkoholiveron korotuksista viisivuotissuunnitelma, ja alkoholiveroa voidaan korottaa maassa useita kertoja jatkossa.

Viron alkoholiverotuksen kiristymisen myötä on arveltu, että viinaralli kohdistuisi Latviaan. Latviassa hintaero Viron myymälöihin on huomattava.

Viro nosti alkoholiveroa tänä vuonna, ja tämän myötä jotkut virolaiset ja suomalaiset ovat suunnanneet halvemman alkoholin perässä Latviaan. Tänään STT kertoi, kuinka Latvian ja Viron rajalla on viime aikoina jäänyt kiinni suomalaisia, jotka ovat tuoneet enemmän alkoholia kuin EU-määräykset sallivat (siirryt toiseen palveluun).

Tullista kerrotaan, että myös Suomessa on jonkin verran ohjetasojen ylityksiä Latviasta tuodun alkoholin kohdalla.

– Määriä, joissa alkoholia on tuotu yli ohjetasojen, on jäänyt Suomen Tullissa kiinni, ja nimenomaan niin, että alkoholit ovat Latviasta, kertoo tulliylitarkastaja Anna Kallio.

Kun määrät ylittävät ohjetason, matkustajalla on selvitysvelvollisuus siitä, mihin tarkoitukseen juomat tulevat. Kiinnijääneiden tarkkaa määrää Kallio ei pysty sanomaan.

– Tiedossa on muutamia tarkastuksessa havaittuja. Ei voida puhua isoista määristä. Matkustajia tulee todella paljon nimenomaan Virosta, ja sitten siellä joukossa on ollut näitäkin, jotka ovat hakeneet Latviasta, mutta ei ole isoja määriä jäänyt kiinni.

Latvian viinaralli siis näkyy Suomen Tullissa tarkastuksien yhteydessä, mutta suurin osa on edelleen Virosta tapahtuvaa alkoholin tuontia.

Latviasta tuodaan yhä enemmän alkoholia

Tullitarkastajan mukaan Tullissa ei ole havaittu alkoholin tuonnin määrän kasvaneen yleisesti. Tullissa alettiin nähdä alkuvuodesta, kuinka alkoholia haettiin yhä enemmän Latviasta.

– Ilmiö, että alkoholia haettaisi Latviasta, ei ehkä ole aiempina vuosina ollut tuttu Suomen Tullissa. Tämän vuoden puolella on ollut näitä, ja ehkä kasvamassa määrin.

Alkoholin tuonti Latviasta ei ole Tullin silmin kasvanut räjähdysmäisesti.

– Aika hillitysti. Ei ole niin suuri ilmiö vielä, että ainakaan Suomen Tullissa olisi havaittu.

Aika näyttää, miten suomalaiset matkustavat tulevaisuudessa Latviaan hakemaan alkoholia. Kallion mukaan Latviasta tuodaan samoja alkoholijuomia kuin Virostakin: enimmäkseen long drink -juomia ja olutta, jonkin verran viinejä, väkeviä ja siideriä.

Tulli ei ole varautunut erityisesti Latvian viinaralliin

Se, että suomalaisia on jäänyt kiinni Latvian ja Viron rajalla liian suuresta viinamäärästä, ei vaikuta nyt Suomen Tulliin. Erityistä varautumista ei ole tehty.

Alkoholin tuonti verotta EU-maiden välillä: Oman käytön rajaksi katsotaan 110 litraa olutta, 90 litraa viiniä, 20 litraa niin sanottuja välituotteita ja 10 litraa väkeviä. Jos määrät ylittyvät, on matkustajalla selvitysvelvollisuus alkoholin käyttötarkoituksesta. Tarvittaessa Tulli lähettää tiedot verottajalle.

– Sinänsä siihen ei ole varauduttu. Tullilla on ollut aikaisemmin käytössään lisäresursseja nimenomaan alkoholin verovalvontaan, ja näitä resursseja ei ole tällä hetkellä käytössä, mutta todennäköisesti ilmiötä täytyy seurata. Jos tuonti lisääntyy, pitää katsoa sitten resurssitarvetta sen mukaan.

Lue myös:

Säästäväiset hakevat nyt olutlastinsa Latvian rajakaupoista – tuonti Virosta alkaa vähitellen hiipua

Viron alkoholiveron korotus selvinnee huomenna – Siirtyykö viinaralli Latviaan vai tuleeko siitä harvojen harrastus?